**Bătălii**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se războiesc în aer îngeri,

Iar trâmbițele gem alarmă;

Cad risipite pene-n sânge

Și fulguiesc pene de-aramă.

Înspăimântate, peste zare,

Fugind din foc de bătălie,

Încearcă să dispară aripi

În altă vreme timpurie.

Râul ar vrea să-și vadă lipsa

Băgându-și curgerea sub pietre

Atâta cât apocalipsa

Mai vrea pe sus să se mai certe.

Iar ceru-n plumb ca un arbitru

Porni să fluiere finalul,

Dar curcubeul pe pupitru

Nu arcuiește zvelt elanul.

Nu știu cine mai biruiră

În nemiloasa dură luptă

Pe jos când notele de liră

Gemeau o melodie ruptă.

Și în troiene roșcovane

Se-mbrățișau penele smulse

De parcă-au înțeles că anii

Uita-vor luptele propuse.

Ducându-se tot mai departe

De unde foști dușmani - doi îngeri

În răni și-n dragoste de frate

Vor plânge cât mai pot a plânge.

Victor Bragagiu